**АЖ АХУЙ ЭРХЛЭГЧ ЭМЭГТЭЙЧҮҮДИЙН ЭДИЙН ЗАСАГ ДАХЬ ОРОЛЦООГ НЭМЭГДҮҮЛЭХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛЭХ ҮНЭЛГЭЭНИЙ ТАЙЛАН**

2022

Улаанбаатар хот

**Судалгааны захиалагч**

УИХ-ын гишүүн Д.Сарангэрэл,

Эдийн засгийн бодлого, өрсөлдөх чадвар судалгааны төв

**Судалгааг гүйцэтгэсэн**

Б.Ариунжаргал /Хууль зүйн ухааны магистр/

АГУУЛГА

[ТОВЧИЛСОН ҮГИЙН ЖАГСААЛТ 3](#_Toc101403222)

[УДИРТГАЛ 4](#_Toc101403223)

[НЭГ. ШАЛГУУР ҮЗҮҮЛЭЛТИЙГ СОНГОХ 5](#_Toc101403224)

[ХОЁР. ХУУЛИЙН ТӨСЛӨӨС ҮР НӨЛӨӨГ НЬ ТООЦОХ ХЭСГЭЭ ТОГТООХ 6](#_Toc101403225)

[2.1. “Зорилгод хүрэх байдал” шалгуур үзүүлэлтийн хүрээнд 6](#_Toc101403226)

[2.2. “Практикт хэрэгжих боломж” шалгуур үзүүлэлтийн хүрээнд 6](#_Toc101403227)

[2.3. “Ойлгомжтой байдал” шалгуур үзүүлэлтийн хүрээнд 7](#_Toc101403228)

[2.4. “Харилцан уялдаа” шалгуур үзүүлэлтийн хүрээнд 7](#_Toc101403229)

[ГУРАВ. ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ҮР НӨЛӨӨГ ТООЦОХ 7](#_Toc101403230)

[3.1. Зорилгод хүрэх байдал 8](#_Toc101403231)

[3.2. Практикт хэрэгжих боломж 12](#_Toc101403232)

[3.3. Ойлгомжтой байдал 17](#_Toc101403233)

[3.4. Харилцан уялдаа 21](#_Toc101403234)

[ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ 25](#_Toc101403235)

[4.1. Үнэлэлт, дүгнэлт 25](#_Toc101403236)

[4.2. Зөвлөмж 29](#_Toc101403237)

[ЭХ СУРВАЛЖИЙН ЖАГСААЛТ 30](#_Toc101403238)

ТОВЧИЛСОН ҮГИЙН ЖАГСААЛТ

ААН Аж ахуйн нэгж

ААНБ Аж ахуйн нэгж, байгууллага

ААЭЭЭЗОНтХ Аж ахуй эрхлэгч эмэгтэйчүүдийн эдийн засаг дахь оролцоог нэмэгдүүлэх тухай хууль

ЖДҮ Жижиг дунд үйлдвэрлэл

ЖЭТБХтХ Жендэрийн эрх тэгш байдлыг хангах тухай хууль

МУҮХ Монгол Улсын Үндсэн хууль

НҮБ Нэгдсэн Үндэстний Байгууллага

УИХТГ Улсын Их хурлын Тамгын газар

УДИРТГАЛ

Хууль тогтоомжийн тухай хуулийн  1 дүгээр зүйлийн 1.1-д “Хууль, Улсын Их Хурлын бусад шийдвэрийг санаачлах, боловсруулах ажиллагааны үндэслэл, чанарыг сайжруулах, түүнд олон нийтийн оролцоог хангах, хууль тогтоомжийн төсөлд тавих шаардлагыг тодорхойлох, хууль тогтоомжийн хэрэгжилтийн үр нөлөөг үнэлэх замаар хууль дээдлэх ёсыг бэхжүүлнэ” гэж заажээ.

Энэхүү үнэлгээний зорилго нь Засгийн газраас баталсан “Хууль тогтоомжийн төслийн үр нөлөөг үнэлэх аргачлал”-ыг баримтлан Аж ахуй эрхлэгч эмэгтэйчүүдийн эдийн засаг дахь оролцоог нэмэгдүүлэх тухай хуулийн төслийг /цаашид “төсөл” гэх / боловсронгуй болгоход оршино.

Түүнчлэн судалгаагаар төслийн үр нөлөөг үнэлж, уг төслийн давхардал, хийдэл, зөрчлийг арилгах, аж ахуй эрхлэгч эмэгтэйчүүдийн эдийн засгийн оролцоог нэмэгдүүлэх эрх зүйн орчныг сайжруулах боломжийг тодорхойлох, мөн хуулийг нэг мөр ойлгож хэрэглэх, практикт хэрэгжих боломжтой байдлаар боловсруулахад хууль санаачлагчид дэмжлэг үзүүлэхийг зорилоо.

Энэхүү хуулийн төслийн үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөөг үнэлэх аргачлал”-д заасны дагуу дараах үе шаттайгаар гүйцэтгэлээ. Үүнд:

1. Шалгуур үзүүлэлтийг сонгох;
2. Хуулийн төслөөс үр нөлөөг нь тооцох хэсгээ тогтоох;
3. Шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх, зөвлөмж өгөх.

НЭГ. ШАЛГУУР ҮЗҮҮЛЭЛТИЙГ СОНГОХ

Төслийн үр нөлөөний үнэлгээг тооцохдоо зорилго, хамрах хүрээ, зохицуулах асуудалтай уялдуулан, аргачлалд дурдсан дараах 4 шалгуур үзүүлэлтийг сонгосон:

1. Зорилгод хүрэх байдал;
2. Практикт хэрэгжих боломж;
3. Ойлгомжтой байдал;
4. Харилцан уялдаа.

Эдгээр шалгуур үзүүлэлтийг сонгохдоо дараах үндэслэлийг харгалзан үзсэн:

         1. Төсөл нь аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх замаар жендерийн эрх тэгш байдлыг хангах гэсэн зорилгодоо хүрсэн эсэх;

         2. Төсөлд тусгагдсан аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх, мөн төрөөс дэмжих чиглэлийн биелэлтэд Жендэрийн үндэсний хороо хяналт тавих ажлыг зохион байгуулах талаар зохицуулалт нь практикт хэрэгжих боломжтой эсэх;

3. Төсөлд тусгагдсан зохицуулалтуудыг хэрэглэх, хэрэгжүүлэх субъектүүдийн хувьд ойлгомжтой, логик дараалалтайгаар боловсруулагдсан эсэх;

4. Төслийн зүйл, заалт нь өөр хоорондоо болон бусад хүчин төгөлдөр үйлчилж буй хууль тогтоомжид нийцсэн эсэх, давхардал, зөрчил байгаа эсэхийг тус тусад нь судална.

ХОЁР. ХУУЛИЙН ТӨСЛӨӨС ҮР НӨЛӨӨГ НЬ ТООЦОХ ХЭСГЭЭ ТОГТООХ

Энэхүү хэсэгт уг төслийн үр нөлөөг үнэлэх хэсгээ тогтоож, сонгосон шалгуур үзүүлэлтийн хүрээнд холбогдох зүйл, заалтыг сонгоно. Энэхүү зүйл, заалтыг сонгохдоо хууль зүйн хувьд шууд үр дагавар үүсгэж байгаа голлох ач холбогдол бүхий заалтуудыг сонгож авсан. Өөрөөр хэлбэл, тухайн төслийн үр нөлөөг үнэлэхдээ цаг хугацаа, зардал хэмнэх үүднээс голлох ач холбогдол бүхий заалтыг сонгож, сонгосон зүйл, заалтын үр нөлөөг судаллаа.

2.1. “Зорилгод хүрэх байдал” шалгуур үзүүлэлтийн хүрээнд

Аж ахуй эрхлэгч эмэгтэйчүүдийн эдийн засаг дахь оролцоог нэмэгдүүлэх тухай хуулийн төслийн үзэл баримтлалаас үзвэл төслийн үндсэн зорилго нь хүн амын нэг бүлэг болох эмэгтэйчүүдийн эдийн засгийн оролцоог эрх зүйн орчин бүрдүүлэх замаар дэмжих, улмаар эдийн засгийн салбар дахь хүйсийн эрх тэгш байдлыг хангахад чиглэсэн байна.

Энэхүү зорилгодоо хүрэхийн тулд тус хуулийн төслөөр аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх замаар жендерийн эрх тэгш байдлыг хангах зорилтыг дэвшүүлсэн байна.

Иймд хуулийн төслийн дээрх зорилттой холбогдох зүйл, заалтыг сонгон авч “зорилгод хүрэх байдал”-ын үр нөлөөг тооцох болно. Сонгосон зүйл, заалтыг хүснэгтээр харуулбал:

***Хүснэгт 1.*** *Зорилгод хүрэх байдал шалгуур үзүүлэлтийн*

*хүрээнд сонгосон зүйл, заалт*

|  |  |  |
| --- | --- | --- |
| № | Зорилгод хүрэх байдал | Сонгосон зүйл, заалт |
| 1 | Жендерийн эрх тэгш байдлыг хангах | Төслийн 4 дүгээр зүйлийн 4.1.1 дэх заалт.  “аж ахуй эрхлэгч эмэгтэй” гэж аж ахуй нэгжийн 50 болон түүнээс дээш хувийн хувьцаа, хувь оролцоог эзэмшдэг, эсхүл нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг, эсхүл аж ахуйн нэгжийн удирдлагыг хэрэгжүүлдэг; |
| 2 | Аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх | Төслийн 6 дугаар зүйлийн 6.3 дахь хэсэг.  Хөгжлийн бэрхшээлтэй аж ахуй эрхлэгч эмэгтэйчүүдийг тэргүүн ээлжид энэ зүйлд заасан дэмжлэг, оролцоонд хамруулна. |

# 2.2. “Практикт хэрэгжих боломж” шалгуур үзүүлэлтийн хүрээнд

“Практикт хэрэгжих байдал” шалгуур үзүүлэлтийн хүрээнд 1/ Аж ахуй эрхлэгч эмэгтэйчүүдийг дэмжих, жендэрийн эрх тэгш байдлыг хангах, аж ахуй эрхлэгчдийг хүйсээр ангилсан албан ёсны статистик бүртгэл, судалгаа хийхээр тусгасан зохицуулалт 2/ Төрөөс аж ахуй эрхлэгч эмэгтэйчүүдийг дэмжих чиглэлийн биелэлтэд Жендэрийн үндэсний хороо хяналт тавих ажлыг зохион байгуулах талаар тусгасан зохицуулалт нь практикт хэрэгжих боломжтой эсэхийг тогтоох зэрэг зохицуулалтыг сонгон “Практикт хэрэгжих байдал”-ын үр нөлөөг нь тооцох болно. Сонгосон зүйл, заалтыг хүснэгтээр харуулбал:

***Хүснэгт 2.*** *Практикт хэрэгжих боломж шалгуур үзүүлэлтийн*

*хүрээнд сонгосон зүйл, заалт*

|  |  |  |
| --- | --- | --- |
| № | Практикт хэрэгжих боломж | Сонгосон зүйл, заалт |
|  | Аж ахуй эрхлэгч эмэгтэйчүүдийг дэмжих, жендэрийн эрх тэгш байдлыг хангах, аж ахуй эрхлэгчдийг хүйсээр ангилсан албан ёсны статистик бүртгэл, судалгаа хийхээр тусгасан зохицуулалт практикт хэрэгжих боломжтой эсэх. | Төслийн 6 дугаар зүүйлийн 6.1.7 дахь заалт.  Аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх; |
| 2. | Төрөөс аж ахуй эрхлэгч эмэгтэйчүүдийг дэмжих чиглэлийн биелэлтэд Жендэрийн үндэсний хороо хяналт тавих ажлыг зохион байгуулахаар тусгасан зохицуулалт практикт хэрэгжих боломжтой эсэх. | Төслийн 6 дугаар зүйлийн 6.5 дахь хэсэг.  Жендэрийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна |

# 2.3. “Ойлгомжтой байдал” шалгуур үзүүлэлтийн хүрээнд

“Ойлгомжтой байдал” шалгуур үзүүлэлтийн хүрээнд уг төслийн зүйл, заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл нь 5 бүлэг, 11 зүйлтэй/

# 2.4. “Харилцан уялдаа” шалгуур үзүүлэлтийн хүрээнд

“Харилцан уялдаа” шалгуур үзүүлэлтийн хүрээнд уг хуулийн төслийн зүйл, заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл нь 5 бүлэг, 11 зүйлтэй/

ГУРАВ. ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ҮР НӨЛӨӨГ ТООЦОХ

Өмнөх үе шатуудад хуулийн төслийн үр нөлөөг үнэлэх шалгуур үзүүлэлтийг сонгож, үр нөлөөг үнэлэх хэсгээ тогтоосон тул тэдгээрт тохирох шалгах хэрэгслийг дараах байдлаар харуулав:

***Хүснэгт 3.*** *Шалгах хэрэгслийг сонгосон байдал*

|  |  |  |  |
| --- | --- | --- | --- |
| № | Шалгуур үзүүлэлт | Үр нөлөөг үнэлэх хэсэг | Тохирох шалгах хэрэгсэл |
| 1. | Зорилгод хүрэх байдал | * Төслийн 4 дүгээр зүйлийн 4.1.1 дэх заалт * Төслийн 6 дугаар зүйлийн 6.3 дахь хэсэг | Зорилгод дүн шинжилгээ хийх |
| 2. | Практикт хэрэгжих боломж | * Төслийн 6 дугаар зүйлийн 6.1.7 дахь заалт * Төслийн 6 дугаар зүйлийн 6.5 дахь хэсэг | Практикт төслийн тус заалтууд   хэрэгжих боломжтой эсэхийг судлах. Хэрхэн хэрэгжүүлэх |
| 3. | Ойлгомжтой байдал | Төслийг бүхэлд нь тооцно | Ойлгомжтой байдлыг судлах. Ийнхүү судлахдаа Хууль тогтоомжийн тухай хууль болон аргачлалд заасан асуулгаар хуулийн төслийг шалгах |
| 4. | Харилцан уялдаа | Төслийг бүхэлд нь тооцно | Хуулийн төслийн уялдаа холбоог Хууль тогтоомжийн тухай хууль болон аргачлалд заасан асуулгаар шалгах |

Дээрх урьдчилан сонгосон шалгуур үзүүлэлтэд тохирсон шалгах хэрэгслийн дагуу хуулийн төслийн үр нөлөөг дараах байдлаар үнэллээ.

# Зорилгод хүрэх байдал

* + 1. Төслөөр дэвшүүлсэн аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх зорилтын хүрээнд дараах заалтыг сонгон авлаа:

Төслийн 4 дүгээр зүйлийн 4.1.1 дэх заалт. “Аж ахуй эрхлэгч эмэгтэй” гэж аж ахуй нэгжийн 50 болон түүнээс дээш хувийн хувьцаа, хувь оролцоог эзэмшдэг, эсхүл нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг, эсхүл аж ахуйн нэгжийн удирдлагыг хэрэгжүүлдэг;

Дэлхийн эдийн засгийн форумаас гаргадаг[[1]](#footnote-1) жендэрийн тэгш байдлын индексээр Монгол Улс харьцангуй сайн үзүүлэлттэй байгаа ч эмэгтэйчүүдийн хөдөлмөр эрхлэлт буюу ажиллах хүчин дэх эмэгтэйчүүдийн оролцооны түвшин харьцангуй бага байгаа нь эмэгтэйчүүдийн эдийн засгийн оролцоо буурч, улс төрийн өндөр албан тушаал, эдийн засгийн тэргүүлэх салбаруудад эмэгтэйчүүдийн төлөөлөл хангалтгүй байгаа зэрэгтэй холбоотой байна.

Аж ахуй эрхлэгч эмэгтэйчүүдийн оролцоо эрэгтэйчүүдийнхтэй харьцуулахад хангалтгүй байгаа шалтгаан нөхцөлийг судлан үзвэл, үйл ажиллагааны хөрөнгийн хэмжээ бага, санхүү, өмч хөрөнгө, технологи болон үйлчилгээг хүртэх боломж эрчүүдийнхтэй адилгүй, боловсролын түвшин, мэргэжлийн сургалтад хамрагдсан байдал нь харьцангуй доогуур бөгөөд бизнесээ удирдах ажлаа хөлсгүй хөдөлмөр буюу гэр орны үүрэг хариуцлагатайгаа хослуулан хийдэгтэй холбоотой байна.[[2]](#footnote-2)

Үндэсний статистикийн хорооноос 2022 оны 1 дүгээр сарын 28-ны өдөр гаргасан аж ахуйн нэгж, байгууллагын тооллогын урьдчилсан дүн мэдээгээр *“...Эрэгтэй захиралтай 92.5 мянган аж ахуйн нэгж, байгууллагын 36 хувь нь буюу 33.3 мянган аж ахуйн нэгж, байгууллага үйл ажиллагаа явуулж байна. Харин эмэгтэй захиралтай 54.9 мянган аж ахуйн нэгж, байгууллагын 40 орчим хувь нь буюу 21.8 мянган аж ахуйн нэгж, байгууллага үйл ажиллагаа явуулж байна. Сүүлийн 2 жил дараалан тасралтгүй үйл ажиллагаа явуулсан аж ахуйн нэгж, байгууллагыг захирлын хүйсээр авч үзвэл эмэгтэй 32.5 хувь, эрэгтэй 29.8 хувь байна”* гэжээ. Үүнээс дүгнэвэл, эмэгтэй захиралтай аж ахуйн нэгж, байгууллага нийгэмд илүү тогтвортой үйл ажиллагаагаа эрхэлдэг гэж үзэж болох юм.[[3]](#footnote-3)

Сүүлийн жилүүдэд эмэгтэй эзэнтэй бизнес (women-owned business), эмэгтэй эзэнтэй аж ахуйн нэгж (women-owned business enterprise), эмэгтэй эзэнтэй жижиг бизнес (women-owned small business) гэх мэт эмэгтэйчүүдийн бизнес эрхлэлттэй холбоотой нэр томьёо олон улсын бизнесийн практик, эрх зүйн орчны хүрээнд бий болсон бөгөөд ихэвчлэн тухайн орны засгийн газраас эмэгтэйчүүдийн бизнесийн салбар дахь оролцоо болон эмэгтэй эзэнтэй бизнесийг дэмжих тусгайлсан хөтөлбөр хэрэгжүүлэх бодлогын зорилготой уялдан гарч ирж байна.[[4]](#footnote-4)

Манай улсын хувьд эмэгтэй бизнес эрхлэгчтэй холбоотой ангилал, тодорхойлолт байхгүй. Харин төслийн 4 дүгээр зүйлийн 4.1.1-д “аж ахуй эрхлэгч эмэгтэй” гэдэг ойлголтыг анх удаа тодорхойлж тусгаж өгсөн. МУҮХ, ЖЭТБХтХ болон бусад эрх зүйн баримт бичгүүддээ жендэрийн эрх тэгш байдлыг хангахад чиглэсэн зохицуулалтуудыг тусгаснаараа жендэрийн тэгш байдлыг хангах хууль эрх зүйн зохицуулалт харьцангуй сайтай орнуудын нэгд тооцогддог ч хуулийн хэрэгжилт хангалтгүй байна.

Түүнчлэн, эмэгтэйчүүдийн бизнес дэх оролцоог тодорхойлохын тулд эмэгтэйчүүдэд чиглэсэн эрх зүйн тусгайлсан зохицуулалт бий эсэхийг харгалзан үзэхээс гадна бизнесийн өмчлөлийн бүтэц дэх эмэгтэйчүүдийн оролцооны хувь, бизнесийн салбарт удирдах болон хяналтын түвшинд ажиллаж буй эмэгтэйчүүдийн тоо зэргийг тодорхойлох шаардлагатай болдог бөгөөд үүнийг зөвхөн хүйсийн ялгавартай статистик бүртгэлээр тодорхойлдог[[5]](#footnote-5) байна. Үүнтэй нийцүүлэн төслийн 4 дүгээр зүйлийн 4.1.1-д “аж ахуй эрхлэгч эмэгтэй” гэдэг ойлголтыг тодорхойлж тусгаж өгсөн нь энэ төрлийн хүйсээр ангилсан албан ёсны статистик мэдээг тусад нь гаргах боломжийг бүрдүүлж өгсөн гэж үзэж болох юм.

Хэдийгээр манай улс хүйсээр ангилсан албан ёсны статистик мэдээлэл гаргах, бүртгэх асуудлыг ЖЭТБХтХ-д хуульчилж өгсөн боловч тус хуулийн уг асуудалтай холбоотой зохицуулалт өнөөдрийг хүртэл практикт хангалттай түвшинд хэрэгжихгүй байна. Иймд тус хуулийн зохицуулалтын хэрэгжилтийг сайжруулах зайлшгүй шаардлагатай.

Зорилгод хүрэх байдал хэсэгт сонгон судалж буй төслийн 4 дүгээр зүйлийн 4.1.1-д заасан “аж ахуй эрхлэгч эмэгтэй” гэх нэр томьёоны тодорхойлолт уг хуулийн төслийн тулгуур ойлголт болохын хувьд төслийн 1 дүгээр зүйлийн 1.1-д заасан *“...аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх замаар жендерийн эрх тэгш байдлыг хангахтай холбогдсон харилцааг зохицуулах...”* зорилтыг хангахад чиглэсэн төслийн бусад зүйл, заалттай шууд хамааралтай зохицуулалт юм.

Олон улсын туршлага, зөвлөмжөөс үзэхэд, эмэгтэй бизнес эрхлэгчдийг дэмжих хамгийн эхний алхам нь хүйсийн ялгавартай бизнес эрхлэгчдийн бүртгэл хөтлөх, холбогдох статистик мэдээлэлд тулгуурлан эмэгтэй бизнес эрхлэгчдийг дэмжих бодлого, зорилтот хөтөлбөр хэрэгжүүлэх, эмэгтэй бизнес эрхлэлтийг дэмжих эрх зүйн орчин бүрдүүлэх замаар санхүүжилт, бизнес эрхлэх таатай орчин бүрдүүлэх, мэргэшүүлэн сургах зэрэг асуудлыг шийдвэрлэхэд анхаарч байгаа нь харагдаж байна.[[6]](#footnote-6) Иймд төслийн 4 дүгээр зүйлийн 4.1.1-д заасан зохицуулалттай холбогдох бүх зохицуулалт нь дээрх хуулийн төслийн зорилгыг хангахад чиглэсэн байна гэж дүгнэж болох юм.

* + 1. Төслөөр жендерийн эрх тэгш байдлыг хангах зорилтын хүрээнд дараах зохицуулалтыг сонгон авч судалсан болно:

Төслийн 6 дугаар зүйлийн 6.3 дахь хэсэг. Хөгжлийн бэрхшээлтэй аж ахуй эрхлэгч эмэгтэйчүүдийг тэргүүн ээлжид энэ зүйлд заасан дэмжлэг, оролцоонд хамруулна.

Энэхүү хуулийн төслөөр аж ахуй эрхлэгч эмэгтэйчүүдийн эдийн засгийн оролцоог төр болон хувийн хэвшлийн зүгээс дэмжих чиглэлийг нарийвчлан тодорхойлж, эрхэлж буй үйл ажиллагаатай нь холбоотой аливаа бодлого тодорхойлох, шийдвэр гаргахад тэдний оролцоог хангах талаар зохицуулалтыг тусгах байдлаар эрх зүйн орчныг бүрдүүлэхийг[[7]](#footnote-7) зорьжээ.

Учир нь манай улс зах зээлийн эдийн засгийн тогтолцоонд шилжиж, хувийн хэвшил хөгжөөд 30 жилийн хугацаа өнгөрч байна. Тус хугацаанд улс орны нийгэм, эдийн засгийн хөгжил хувийн хэвшлийн хувь нэмэр, гүйцэтгэх үүрэг жилээс жилд өсөн нэмэгдэж, 2020 оны байдлаар дотоодын нийт бүтээгдэхүүний 75 хувь, улсын төсвийн орлогын 80 орчим хувь, нэг сая гаруй ажлын байр бий болгож байна. Гэсэн хэдий ч бизнес эрхлэхэд таагүй, бизнесийн орчны ерөнхий үнэлгээ дундаж үнэлгээтэй байна.[[8]](#footnote-8)

Түүнчлэн, 2021 онд Европын сэргээн босголт, хөгжлийн банк (EBRD), Бизнес эрхлэгч эмэгтэйчүүдийн санхүүгийн санаачилга (We-Fi), Эдийн засгийн бодлого өрсөлдөх чадварын судалгааны төвөөс (EPCRC) хамтран хийсэн “Бизнес эрхлэлт дэх жендэрийн статистикийн үнэлгээ” судалгаагаар “...*Монгол эмэгтэйчүүд боловсролын түвшний хувьд давуу талтай ч, энэ давуу талаа хөдөлмөрийн зах зээлийн оролцоонд ашиглахдаа дутагдалтай буюу хангалтгүй байна. Үндэсний уламжлалт үзэл бодол гэр бүлийн хүрээн дэх эрх мэдлийн тэгш бус динамик бий болоход хүргэж, энэ нь олон тооны эмэгтэйчүүд өөрсдийн бололцоогоо бүрэн ашиглахыг хязгаарлаж байна. Монголын олон залуу эмэгтэйчүүдийн хувьд хүүхэд асрах чанартай үйлчилгээ дутмаг, гэр бүлийн хариуцлага зэргээс болоод албан бус салбарт ажил эрхлэх, цалингүй гэрийн ажил хийхээс өөр аргагүй байдалд хүрдэг бөгөөд эдгээрийн дийлэнх нь тэдэнд хууль эрх зүй эсхүл санхүүгийн хувьд найдвартай байдлаа хангах боломж олгодоггүй. Үүний үр дүнд эмэгтэйчүүд ажилд орох болон бизнес эрхлэгчийн хувиар эдийн засагт оролцох оролцоо эрэгтэйчүүдээс доогуур байгаа бөгөөд зарим салбарт энэ ялгавартай байдал их байгаа нь ажиглагдлаа. Бизнесийн олон төрлийн сургалтад эрэгтэйчүүдээс илүү олон эмэгтэйчүүд хамрагддаг хэдий ч, төслийн санхүүжилт авах хэмжээ нь бага байна. Ийм нөхцөл байдал ч Монгол Улсын Засгийн газар 2016-2017 онд хэрэгжүүлсэн Залуучуудын гарааны бизнесийг дэмжих туршилтын хөтөлбөрийн санхүүжилтээс тодорхой харагдсан. Харамсалтай нь хөтөлбөрийн эцсийн шатанд эмэгтэйчүүд санхүүжилт авч чадаагүй байгаа учир шалтгааныг судалж шинжлээгүй байна...”* гэжээ.

Дээрхээс үзвэл, эмэгтэйчүүдийн бизнес эрхлэлтийг дэмжихийн тулд бизнес эрхэлж буй эмэгтэйчүүдийн тоо, статистикийг гаргах, бизнес эрхлэхэд тулгамдаж буй шалтгаан нөхцөлийг судлах, тэднийг дэмжих, хууль эрх зүйн орчныг сайжруулах ажил өмнөх жилүүдэд төдийлөн хийгдэж байгаагүй нь ажиглагдаж байна.

Мөн тус судалгаагаар бизнес эрхлэгч эмэгтэйчүүдийн дийлэнх нь бичил, жижиг, дунд, бизнес эрхэлдэг тул эмэгтэйчүүдийн ЖДҮ-д эзэлж буй байр суурийг бэхжүүлэхэд чиглэсэн санхүүгийн болон санхүүгийн бус үйлчилгээг хөгжүүлэх шаардлагатай байна. Ялангуяа бодлогын шинэчлэлээр дамжуулан зах зээлд нэвтрэх боломж олгосноор эмэгтэйчүүдийн бизнес эрхлэлтэд нөлөө үзүүлэхүйц эерэг үр дүн авчирна. Түүнчлэн, эмэгтэйчүүдийн нуруун дээрх цалингүй асран хамгаалах болон гэрийн ажлын ачааллыг бууруулах, жендэрийн мэдрэмжтэй бизнес эрхлэлтийн сургалтын хөтөлбөр боловсруулж хэрэгжүүлэх нь Монгол эмэгтэйчүүдийн хувьд нэн чухал байна гэжээ.

Нөгөөтээгүүр, жендэрийн тэгш бус байдлыг бууруулснаар тухайн улс орны эдийн засгийн өсөлтийг нэмэгдүүлэхэд томоохон түлхэц болдог. Манай улсын хувьд жендэрийн эрх тэгш байдлыг хангах үүднээс Жендэрийн эрх тэгш байдлыг хангах тухай хуулийг 2011 онд баталж, дагаж мөрдөх болсон. Гэсэн хэдий ч тус хуулийн хэрэгжилт нийгмийн бүх салбарт хүрч үйлчлэх боломжгүй, зарим талаар тодорхой төрлийн харилцаанд жендэрийн эрх тэгш байдлыг хангахын тулд төрөөс эрх зүйн орчныг сайжруулахын тулд зарим хуулийг нэмж батлах зайлшгүй шаардлагатай байна.

Энэ хүрээнд тус хуулийн төсөл нь жендэрийн эрх тэгш байдлыг хангах, эмэгтэйчүүдийн бизнес эрхлэлтийг дэмжих, улс орны эдийн засагт эерэг нөлөө үзүүлэх боломжийг бүрдүүлэх гэх мэт олон талын эерэг нөлөөлөлтэй гэж дүгнэж болохоор байна.

Тус төслийн 6 дугаар зүйлийн 6.3 дахь хэсэгт *“...Хөгжлийн бэрхшээлтэй аж ахуй эрхлэгч эмэгтэйчүүдийг тэргүүн ээлжид энэ зүйлд заасан дэмжлэг, оролцоонд хамруулна...”* гэж заасан нь аж ахуй эрхлэгч эмэгтэйчүүд тэр дундаа хөгжлийн бэрхшээлтэй аж ахуй эрхлэгч эмэгтэйчүүдийг дэмжих, тэдний нийгмийн харилцаанд оролцох боломжийг хангах, эдийн засгийн үр өгөөжийг дээшлүүлэх, жендэрийн эрх тэгш байдлыг хангах, улс орны бүтээн байгуулалтыг хурдасгах, иргэдийн эдийн засгийн ойлголтыг сайжруулах гэх мэт олон талын ач холбогдолтой байна.

Манай улсад 2013 онд 96325, 2015 онд 101730, 2017 онд 103630, 2019 онд 107075, 2021 онд 106169 хөгжлийн бэрхшээлтэй хүн байгаа гэсэн тоон мэдээ байна. Түүнчлэн, 2021 оны байдлаар нийт 106196 хөгжлийн бэрхшээлтэй хүн байгаагаас эмэгтэй 45922, төрөлхийн 45029, 0-15 насны 9865 хүүхэд байна. Мөн хөдөлмөр эрхэлдэг 13692, байнгын асаргаанд байдаг 30946, нийгмийн халамжийн тэтгэвэр тогтоолгосон 40406 хүн байна.[[9]](#footnote-9) Хөдөлмөр эрхэлдэг 13692 хүнээс 1456 нь төрийн албанд ажилладаг бөгөөд эрэгтэй 880, эмэгтэй 576 хүн байна. Хөгжлийн бэрхшээлтэй нийт 106196 хүнээс 13692 буюу 12.89 хувь нь хөдөлмөр эрхэлж байгаа бол, хөдөлмөр эрхэлж буй хөгжлийн бэрхшээлтэй иргэдийн 10.63 хувь нь төрийн албанд ажиллаж байна. Түүнчлэн, төрийн албанд ажиллаж буй хөгжлийн бэрхшээлтэй иргэдийн 39.56 хувь нь эмэгтэйчүүд байна.

Дээрхээс дүгнэвэл, хөгжлийн бэрхшээлтэй иргэдийн хөдөлмөр эрхлэлт маш доогуур түвшинд байгаа бөгөөд хөгжлийн бэрхшээлтэй иргэдийн хөдөлмөр эрхлэлтийг дэмжихийн тулд бизнес эрхлэх боломжоор хангах шаардлагатай байна. Тиймээс ч энэхүү хуулийн төслийн 6 дугаар зүйлийн 6.3 дахь хэсэгт тусгасан тус зохицуулалт нь хөгжлийн бэрхшээлтэй аж ахуй эрхлэгч эмэгтэйчүүдийг дэмжих маш том тулгуур эрх зүйн зохицуулалт болж өгөх юм.

Түүнчлэн, Монгол Улс Хөгжлийн бэрхшээлтэй иргэдийн эрхийг хамгаалах тухай НҮБ-ын конвенцод 2009 оноос нэгдэн орсон. Мөн Үндсэн хуульдаа “ялгаварлан гадуурхаж үл болно” гэсэн ерөнхий зарчмыг тусгаж, 2016 онд батлагдсан Хөгжлийн бэрхшээлтэй хүний эрхийн тухай хуулийн 6 дугаар зүйлийн 6.6-д “...Төрөөс хүнийг хөгжлийн бэрхшээлээс нь шалтгаалан бүх хэлбэрээр ялгаварлан гадуурхахыг хориглосон, ялгаварлан гадуурхалтад өртөхөөс нь хамгаалсан нийгэм, эдийн засаг, хууль зүйн олон талт арга хэмжээг авч хэрэгжүүлнэ...” гэж хөгжлийн бэрхшээлтэй иргэний эрхийг хамгаалах, хангах хууль эрх зүйн орчныг тодорхой хэмжээнд бүрдүүлсэн. Иймд төслийн тус зүйл, заалт нь олон улсын гэрээ, конвенц, Монгол Улсын Үндсэн хууль, холбогдох бусад хууль тогтоомжид заасан хөгжлийн бэрхшээлтэй иргэний эрхийг хамгаалах, хангах эрх зүйн зохицуулалтуудтай нийцэхийн зэрэгцээ тус хуулийн төслийн зорилгод нийцсэн зохицуулалт юм.

# Практикт хэрэгжих боломж

Энэхүү шалгуур үзүүлэлтийн хүрээнд төслийн 6 дугаар зүйлийн 6.1.7-д *“...аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх...”*, мөн зүйлийн 6.5-д *“...Жендэрийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна...”* гэсэн зүйл, заалтыг тус тус сонгон авч үнэлэлт өгөхийг зорилоо. Тус шалгуур үзүүлэлтээр сонгон авсан зохицуулалтын хүрээнд:

1. Хуулийн төслийг хэрэгжүүлэх субъект байгаа эсэх;
2. Хуулийн  төслийн  зохицуулалтыг  хэрэгжүүлэхэд  боломж  бололцоо байгаа эсэх гэсэн хоёр асуултад хариулт өгөхийг эрмэлзлээ.

/Төслийн 6 дугаар зүйлийн 6.1.7 дахь заалт, мөн зүйлийн 6.5 дахь хэсэг/

6 дугаар зүйлийн 6.1.7. дахь заалт “Аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх”

6 дугаар зүйлийн 6.5 дахь хэсэг “Жендэрийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна”

1. **Хэрэгжүүлэх субъект байгаа эсэх:**

Төслийн 6 дугаар зүйлийн 6.1.7-д *“...Аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх...”* гэж, мөн зүйлийн 6.5 дахь хэсэгт *“...Жендэрийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна...”* гэж тус тус заажээ.

Манай улсад НҮБ-ын хөгжлийн хөтөлбөрөөс 2021 оны 3 дугаар сард хийсэн “Монгол Улсад Ковид 19 цар тахлын охид эмэгтэйчүүдийн нийгэм эдийн засгийн амьдралд үзүүлж буй нөлөөллийн судалгаа”-гаар *“...Бизнес эрхлэгч эмэгтэйчүүдийн талаар хүйсээр ангилсан тоон мэдээлэл дутмаг байна. Түүнчлэн, эмэгтэй өмчлөгчтэй жижиг, дунд үйлдвэрлэлийг тодорхойлсон хуулийн албан ёсны тодорхойлолт байдаггүй. Хуулиар энэхүү тодорхойлолтыг баталгаажуулснаар хүйсээр ангилсан тоон мэдээллийн санг бий болгож улмаар энэхүү тоон мэдээлэлд үндэслэн бизнес эрхлэгч эмэгтэйчүүдийг бодитоор дэмжих, төсөл хөтөлбөр хэрэгжүүлэх, тулгамдаж буй асуудлыг шийдвэрлэхэд түлхэц болно. Эмэгтэй өмчлөгчтэй жижиг, дунд үйлдвэрлэлд зориулсан техникийн туслалцаа, бизнесийг цаашид хэрхэн үргэлжлүүлэх төлөвлөгөө боловсруулах болон бизнесийн тохирсон загвар гаргах талаар дэмжлэг үзүүлэхүйц зөвлөх үйлчилгээ үгүйлэгдэж байна...”*[[10]](#footnote-10)гэжээ.

Монгол Улсын хувьд эмэгтэй бизнес эрхлэгчтэй холбоотой ангилал, тодорхойлолт байдаггүй ч Монгол Улсын Үндсэн хууль, Жендэрийн эрх тэгш байдлыг хангах тухай хууль, Тогтвортой хөгжлийн зорилтуудын зорилго болон Засгийн газрын 2020-2024 оны үйл ажиллагааны хөтөлбөрүүдэд жендэрийн тэгш байдлыг хангаж, аливаа хэлбэрээр ялгаварлан гадуурхахгүй байх суурь зохицуулалтыг хийж, эмэгтэйчүүдийн хөдөлмөр эрхлэлтийг дэмжихэд анхаарч байна.[[11]](#footnote-11)

Тухайлбал, Жендэрийн эрх тэгш байдлыг хангах тухай хуулийн 5 дугаар зүйлийн 5.1.5-д *“...жендэрийн мэдээлэл хүртээмжтэй байх зарчим: хүйсээр ангилсан албан ёсны статистикийн болон бусад мэдээллийн ил тод, нээлттэй, хүртээмжтэй байдлыг хангах...”* гэж Жендэрийн эрх тэгш байдлыг хангах үндсэн зарчим, бодлого болгон хуульчилсан байна.

Мөн хуулийн 16 дугаар зүйлийн 16.1.2-д “...хүйсээр ангилсан статистикийн мэдээллийг бүрдүүлэх, жендэрийн эрх тэгш байдлыг хангасан эсэх талаар дүн шинжилгээ хийлгэх, түүний дүнг хэрэглэгч болон олон нийтэд хүргэх нөхцөлийг хангах...” гэж, 19 дүгээр зүйлийн 19.1.2-т “...тухайн салбар, орон нутгийн хэмжээнд хүйсээр ангилсан статистикийн мэдээллийг бүрдүүлэх, жендэрийн эрх тэгш байдлын төлөв байдал, бодлогын үр нөлөөг үнэлэх...”гэж, 21 дүгээр зүйлийн 21.1.1-д “...төрийн албаны хүйсээр ангилсан статистик мэдээ, мэдээллийн тогтолцоог бүрдүүлэх, уг мэдээллээр Улсын Их Хурал, Ерөнхийлөгч, Засгийн газар бусад сонирхогч этгээдийг хангах...” гэж тус тус заажээ.

Өөрөөр хэлбэл, төслийн 6 дугаар зүйлийн 6.1.7-д *заасан “...Аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх...”* ажлыг хариуцах чиг үүрэг бүхий гол байгууллага Жендэрийн эрх тэгш байдлыг хангах тухай хуульд заасны дагуу Жендэрийн үндэсний хороо юм. Түүнчлэн, Үндэсний статистикийн хороо, Жендэрийн үндэсний хороотой хамтран жендэрийн болон холбогдох статистик мэдээллийг нэгтгэн гаргадаг. Тиймээс тус төслийн зохицуулалтыг практикт хэрэгжүүлэхэд Жендэрийн үндэсний хорооноос гадна Үндэсний статистикийн хороо чухал үүрэгтэй.

Төслийн 6 дугаар зүйлийн 6.5-д *“....Жендэрийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна...”* гэж заажээ. Харин ЖЭТБтХ-ийн 18 дугаар зүйлийн 18.3-т Жендэрийн үндэсний хорооны жендэрийн эрх тэгш байдлыг хангах чиг үүргийг хуульчилсан бөгөөд тус зүйлийн 18.3.1-д *“....жендэрийн эрх тэгш байдлыг хангах бодлого, хөтөлбөр, тусгай арга хэмжээг боловсруулах, хэрэгжүүлэх, түүний биелэлтэд хяналт тавих ажлыг зохион байгуулах...”* гэж, мөн зүйлийн 18.3.4-т *“...жендэрийн эрх тэгш байдлыг хангахад шаардлагатай үндэсний чадавхийг төрийн байгууллагын болон нийгмийн хүрээнд бэхжүүлэхэд чиглэсэн бодлого, хөтөлбөр, төсөл, арга хэмжээг боловсруулах, хэрэгжүүлэх, түүний биелэлтэд хяналт тавих ажлыг зохион байгуулах*...” гэж тус тус заажээ. Өөрөөр хэлбэл, төслийн 6 дугаар зүйлийн 6.1.7-д заасан зохицуулалтыг хэрэгжүүлэх субъектийг төсөлд тодорхой байдлаар тусгаагүй ч төслийн тус зүйлийн 6.5-д заасан зохицуулалтад дурдсан Жендэрийн үндэсний хороог тус зохицуулалтыг хэрэгжүүлэх субъект хэмээн үзэж болох юм.

Харин төслийн 6 дугаар зүйлийн 6.5-д заасан төрөөс дэмжих чиглэлийн биелэлтэд хяналт тавих ажлыг Жендэрийн үндэсний хорооноос зохион байгуулах асуудлыг сайтар судлан үзэх нь зүйтэй.

1. **Хуулийн  төслийн  зохицуулалтыг  хэрэгжүүлэхэд  боломж  бололцоо  байгаа эсэх**

Эдийн засгийн өсөлтийн чухал тулгуур болох бизнес эрхлэлтийн жендэрийн ялгааг судлах асуудал нь бизнес эрхлэлтэд оролцох оролцоо гэдэг ухагдахууны хувьд статистикийн тогтсон ойлголт бишээс шалтгаалан бусад салбартай харьцуулахад хоцрогдмол байдалтай байна.[[12]](#footnote-12) Манай улсын хувьд энэ төрлийн мэдээллийг судалж, тодорхойлсон тохиолдол маш бага байна.

Тухайлбал, Татварын ерөнхий газар, ЖДҮ-ийг хөгжүүлэх сан нь өгөгдлөө эмэгтэй захиралтай гэж хүйсээр ангилдаг бол, Зээлийн батлан даалтын сан нь Азийн хөгжлийн банкны тодорхойлолтыг ашиглан мэдээллийн задаргаа хийж байна. Үүнээс харахад, хүйсээр ангилсан өгөгдөл тодорхой хэмжээгээр байдаг хэдий ч хоорондоо уялдаа холбоогүй гэж дүгнэж болохоор байна.[[13]](#footnote-13)

Тиймээс ч төслийн 6 дугаар зүйлийн 6.1.7-д *“...аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх...”* гэж заасан зохицуулалт бизнес эрхлэлтийн жендэрийн ялгааг судлах, тодорхойлох боломжийг бүрдүүлэхийн зэрэгцээ тус салбарыг хөгжлийн түвшин, нөөц бололцоо, тулгамдаж буй асуудлыг олж тогтоох, шийдвэрлэх арга замыг тодорхойлоход судалгааны маш том бааз болох давуу талтай.

Манай улсад байгаа статистик тоо баримтаас үзвэл, эмэгтэй бизнес эрхлэгчдийн эдийн засгийн оролцоо нэмэгдэж байна. Үндэсний статистикийн хорооноос гаргасан хөдөлмөрийн статистикийн мэдээгээр, ажил олгогч эмэгтэйчүүдийн тоо 2010 онд 4075 байсан бол 2018 онд 5882 болж, хувиараа хөдөлмөр эрхэлдэг эмэгтэйчүүдийн тоо 2010 онд 91617 байсан бол 2018 онд 101785 болж өссөн байна.[[14]](#footnote-14)

Гэсэн хэдий ч Монгол Улсын эмэгтэйчүүдийн ихэнх хэсэг нь албан бус секторт, эсхүл гэр бүлийн хүрээнд хөлсгүй хөдөлмөр эрхэлж байна. Албан бус секторт ажиллаж байгаа эмэгтэйчүүдийн бүртгэл, эмэгтэйчүүдийн хөдөлмөр эрхлэлтийн албан ёсны статистик мэдээлэл гаргадаггүй зэрэг нь эмэгтэйчүүдийн ажиллах хүчний оролцоог дэмжих, өрхийн бичил бизнес эрхлэгч эмэгтэйчүүдэд чиглэсэн зорилтот хөтөлбөр хэрэгжүүлэх боломжийг олгохгүй байгаа учраас эмэгтэйчүүдийн хөдөлмөр эрхлэлтийг дэмжих асуудал төрийн бодлого шийдвэрийн гадна үлдэх шалтгаан болж байна гэж хэлж болохоор байна.[[15]](#footnote-15)

2018 онд Жендэрийн үндэсний хороо, Үндэсний статистикийн хороо Жендэрийн эрх тэгш байдлыг хангах тухай хууль болон 2017-2021 оны Жендэрийн эрх тэгш байдлыг хангах үндэсний хөтөлбөрт заасан жендэрийн онцлогтой статистик өгөгдөл, мэдээллийг ил тод, нээлттэй, хүртээмжтэй болгох, жендэрийн онцлогыг агуулсан мэдээллийн санг бий болгох, салбар, орон нутгийн хөгжилд хамааралтай жендэрээр ангилсан статистик мэдээллийг цуглуулах, тэдгээрийг бодлого төлөвлөлт, хэрэгжүүлэх үйл явцад ашиглах арга зүй боловсруулах зорилгоор Харилцан ойлголцлын санамж бичигт гарын үсэг зурсан. Харамсалтай нь “жендэрийн мэдээлэл, холбогдох санхүүгийн мэдээллийг цуглуулах, нэгтгэх, дүн шинжилгээ хийх, цогц тогтолцоо дутмаг байгаа нь төрийн болон төрийн бус байгууллагуудаас жендэрийн эрх тэгш байдлыг сурталчлан таниулах чиглэлээр хийж буй ажлыг дүгнэхэд бэрхшээлтэй асуудал хэвээр байна.[[16]](#footnote-16)

Хүйсээр ангилсан мэдээлэл бий болгоход хууль эрх зүйн болон институцийн тогтолцоо хамгийн чухал. Ихэнх улс орнуудад янз бүрийн салбарын өгөгдлийг ангилан ялгах буюу задаргаатай болгох аргачлал буюу арга зүйг боловсруулах ажлыг үндэсний статистикийн газрууд нь хариуцан ажилладаг. Гэхдээ бизнес эрхлэлтийн талаарх жендэрээр ангилсан өгөгдөл цуглуулахад хамгийн чухал зүйл бол "эмэгтэйчүүдийн бизнес эрхлэлт"-ийн талаар яв цав ойлгомжтой тодорхойлолтыг хууль болон бодлогод тусгаж өгөх явдал юм.[[17]](#footnote-17)

Манай улсын хувьд Жендэрийн эрх тэгш байдлыг хангах тухай хуулийн 5 дугаар зүйлийн 5.1.5, 16 дугаар зүйлийн 16.1.2, 19 дүгээр зүйлийн 19.1.2, 21 дүгээр зүйлийн 21.1.1-д хүйсээр ангилсан статистик мэдээлэлтэй холбоотой зохицуулалтуудыг тусгажээ. Хэдийгээр хүйсээр ангилсан албан ёсны статистик гаргах асуудлыг тус хуулиар зохицуулсан боловч олон нийтэд нээлттэй байгаа бүх өгөгдлүүд хангалттай хэмжээнд жендэрийн задаргаатай бус байгаа нь хүйсийн ангилсан статистик мэдээлэлтэй холбоотой эрх зүйн зохицуулалтын хэрэгжилт практикт хангалтгүй байна

Төслийн 6 дугаар зүйлийн 6.1.7-д заасны дагуу аж ахуй эрхлэгчдийн хүйсээр ангилсан албан ёсны статистик бүртгэл хөтлөх, мэдээлэл гаргаж өгөх дамжуулах, нэгтгэн боловсруулах, тооллого, судалгаа явуулах, дүгнэлт гаргах, олон нийтэд хүргэх зохицуулалт нь ЖЭТБХтХ-д заасан хүйсээр ангилсан албан ёсны статистикийн төрлийг нэмэгдүүлж буй хэлбэр юм.

Өөрөөр хэлбэл, хүйсээр ангилсан статистик мэдээллийг бүрдүүлэх эрх зүйн орчин тодорхой хэмжээнд бүрдсэн[[18]](#footnote-18) тиймээс тус хуультай уялдуулан хуулийн хэрэгжилтийг хангахад чиглэсэн үйл ажиллагааг явуулж, төслийн 6 дугаар зүйлийн 6.1.7-д заасан зохицуулалтыг практикт хэрэгжүүлэх бүрэн боломжтой.

Харин төслийн 6 дугаар зүйлийн 6.5-д *“...Жендерийн үндэсний хороо нь Жендэрийн эрх тэгш байдлыг хангах тухай хуулийн* *18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулна...”* гэсэн зохицуулалт нь тухайн төслийн 6 дугаар зүйлийн 6.1-д заасан зохицуулалтуудын практикт хэрэгжиж буй байдал, биелэлтэд Жендэрийн үндэсний хороо хяналт тавих боломжтой эсэхийг сайтар судлан үзэх нь зүйтэй. Учир нь нэг талаараа Жендэрийн үндэсний хорооны чиг үүрэг, бүтэц орон тоо, бүрэн эрх зэрэгт тухайн асуудлууд бүрэн хамаарах эсэх, нөгөөтээгүүр төслийн 6 дугаар зүйлийн 6.1-д заасан үндэслэлүүд нь зарим талаар хэдэн хэдэн байгууллагад хамаарах асуудлууд байгааг анхааран үзэх нь зүйтэй.

# Ойлгомжтой байдал

Хуулийн төслийн зохицуулалт нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхэд дараах байдлаар дүн шинжилгээ хийсэн болно.

***Хүснэгт 4.*** *Хуулийн төслийн зохицуулалт ойлгомжтой эсэхэд хийсэн дүн шинжилгээ*

|  |  |  |  |
| --- | --- | --- | --- |
| № | Ойлгомжгүй байгаа хуулийн төслийн зохицуулалт | Тайлбар | Санал |
| 1 | Төслийн 5 дугаар зүйл. Аж ахуй эрхлэгч эмэгтэйчүүдийг дэмжихэд баримтлах зарчим | Тус төсөл нь аж ахуй эрхлэгч эмэгтэйчүүдийн эдийн засгийн оролцоог нэмэгдүүлэхэд чиглэсэн хэрнээ төслийн 5 дугаар зүйлийн 5.1.1-д “...аж ахуй эрхлэгчдийн хүйсийн тэнцвэргүй байдлыг арилгах...” гэж[[19]](#footnote-19) тусгажээ. Мөн төслийн тус зүйлийн 5.1.2, 5.1.6-д заасан зарчмууд нь хэт ерөнхий, ойлгомжгүй байдлаар бичигджээ. | Төслийн 5 дугаар зүйлийн 5.1.1, 5.1.2, 5.1.6-д заасан зарчмуудыг тодорхой, ойлгомжтой байдлаар засаж сайжруулах. |
| 2 | Төслийн 8 дугаар зүйлийн 8.1.2-т “...эмэгтэй аж ахуй эрхлэгчдийн оролцоог нэмэгдүүлэх талаар саналаа төрийн захиргааны төв байгууллага болон зохих шатны нэгжийн удирдлагад уламжлах, бодлогын баримт бичигт тусгуулах, тэдгээрийн хэрэгжилтэд хяналт тавих...” | Төслийн 8 дугаар зүйлийн 8.1.2-т *“... эмэгтэй аж ахуй эрхлэгчдийн оролцоог....*” гэж заасан бөгөөд хуулийн төслийн бусад зүйл, заалтад *“... аж ахуй эрхлэгч эмэгтэйчүүдийн оролцоо...”* гэж хоёр өөр байдлаар тусгасан байна. | Тус ойлголтыг нэг мөр болгож, төслийн 8 дугаар зүйлийн 8.1.2-т заасан *“... эмэгтэй аж ахуй эрхлэгчдийн оролцоог....*” гэснийг төслийн бусад зүйл, заалтад заасантай ижилтгэн *“... аж ахуй эрхлэгч эмэгтэйчүүдийн оролцоог...”* гэж өөрчлөх. |
| 3 | Төслийн 9 дүгээр зүйлийн 9.2.1-д *“...*эмэгтэй аж ахуй эрхлэгчийн шалгуурыг тогтвортой хангах...” | Төслийн 9 дүгээр зүйлийн 9.2.1-д *“... эмэгтэй аж ахуй эрхлэгчийн ...”* гэж заасан нь хуулийн төслийн 4 дүгээр зүйлийн 4.1.1-д тодорхойлсон “аж ахуй эрхлэгч эмэгтэй” гэсэн нэр томьёотой ижил утгатай боловч 2 өөр байдлаар бичигдсэн байна. | Тус ойлголтыг нэг мөр болгох. |
| 4 | Төслийн 9 дүгээр зүйлийн 9.1.2-т “...аж ахуй эрхлэлтийг дэмжих талаар төрөөс хэрэгжүүлж байгаа хөтөлбөр, төсөл, арга хэмжээнд тэргүүн ээлжид хамрагдах, санхүүгийн дэмжлэг авах ..” гэж, 9.1.3-т “...аж ахуй эрхлэгчид зориулан энэ хуулийн 7.1-д заасан этгээд болон бусад байгууллагаас зохион байгуулж байгаа сургалтад тэргүүн ээлжид хамрагдах, мэдээлэл, зөвлөгөө авах...” | Төслийн 7 дугаар зүйлийн 7.1-д *“...Аж ахуйн нэгж, байгууллага дараах үйл ажиллагаанд аж ахуй эрхлэгч эмэгтэйчүүдийн оролцоог нэмэгдүүлэх, дэмжих бодлого баримтална...”* гэж заажээ. Гэтэл тус төслийн 9 дүгээр зүйлийн 9.1.3-т“...аж ахуй эрхлэгчид зориулан энэ хуулийн 7.1-д заасан этгээд болон бусад байгууллагаас....” гэж заасан нь ойлгомжгүй байдлыг бий болгож байна. Түүнчлэн, тус 2 зохицуулалт нь нэг утга санаа бүхий агуулгыг илэрхийлж байна. | Тус 2 зохицуулалтыг нэгтгэх. |

Түүнчлэн энэхүү шалгах хэрэгслийн дагуу хуулийн төслийг Хууль тогтоомжийн тухай хуулийн 28 дугаар зүйлд заасан хуулийн төслийн бүтэц, хэлбэр, 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг дараах байдлаар шалгасан.

***Хүснэгт 5.*** *Хууль тогтоомжийн тухай хуулийн 28, 29, 30 дугаар зүйлд заасан*

*шаардлагад нийцүүлэн боловсруулсан эсэх.*

|  |  |
| --- | --- |
| **Хууль тогтоомжийн тухай хуулийн 28 дугаар зүйлд заасан**  **Хуулийн төслийн бүтэц, хэлбэр** | |
| Хууль тогтоомжийн тухай хуулийн зохицуулалт | Хуулийн төслийн зохицуулалтад үнэлгээ хийсэн байдал |
| 28.1.Хуулийн төсөл дараах бүтэцтэй байна:  28.1.1.хуулийн төслийн гарчиг;  28.1.2.хуулийн төслийн бүтцийн үндсэн нэгж болох зүйл;  28.1.3.зүйлийн доторх хэсэг;  28.1.4.хэсгийн доторх заалт;  28.1.5.заалтын доторх дэд заалт;  28.1.6.шаардлагатай бол бүлэг, дэд бүлэг, хэсэг, дэд хэсэг, анги. | Төслийн 4 дүгээр зүйлийн 4.1.2 дахь заалтыг 2 удаа давхардуулан бичжээ.  Ийнхүү давхардсны улмаас төслийн 4 дүгээр зүйлийн 4.1 дэх хэсэг 4.1.1-4.1.6 гэсэн 6 заалттай байх ёстой байсан боловч 4.1.1-4.1.5 гэсэн 5 заалттай болжээ. Иймд тус давхардсан заалтын дугаарлалтыг засах.  Төслийн 6 дугаар зүйлийн 6.1 дэх хэсгийн 6.1.5 дахь заалтыг орхигдуулан төслийг бичсэн байна. Мөн төслийн 9 дүгээр зүйлийн 9.2 дахь хэсгийн 9.2.5 дахь заалтыг орхигдуулсан байна. Иймд тус заалтын дугаарлалтыг тус тус засах. |
| **Хууль тогтоомжийн тухай хуулийн 29 дүгээр зүйлд заасан**  **Хуулийн төслийн эх бичвэрийн агуулгад тавих нийтлэг шаардлага** | |
| Хууль тогтоомжийн тухай хуулийн зохицуулалт | Хуулийн төслийн зохицуулалтад үнэлгээ хийсэн байдал |
| 29.1.1.  Монгол Улсын Үндсэн хууль, Монгол Улсын олон улсын гэрээнд нийцсэн*, бусад хууль,* үндэсний аюулгүй байдлын үзэл баримтлалтай уялдсан байх; | МУҮХ-ийн Арван Зургадугаар зүйлийн 11 дэх хэсэгт *“...улс төр, эдийн засаг, нийгэм соёлын амьдрал, гэр бүлийн харилцаанд эрэгтэй, эмэгтэй тэгш эрхтэй ...”* хэмээн аливаа харилцаанд хүйсээс үл хамааран тэгш эрхтэй болохыг баталгаажуулсан.  Монгол Улсын нэгдэн орсон Эдийн засаг, нийгэм, соёлын эрхийн тухай олон улсын пакт /1966/-ын 3 дугаар зүйлд зааснаар Монгол Улс нь “эдийн засаг, нийгэм, соёлын бүх эрхийг эрэгтэй, эмэгтэйчүүдэд тэгш эдлүүлэх нөхцлийг хангах ...” үүрэг, мөн пактын 7 дугаар зүйлийн i дэх хэсгийн дагуу “...эмэгтэйчүүдэд эрэгтэйчүүдээс доргүй хөдөлмөрлөх нөхцөлийг бий болгох” үүргийг, “Эмэгтэйчүүдийг алагчлах үзлийн бүх хэлбэрийг устгах тухай конвенц” /1979/-ийн дагуу эрэгтэй, эмэгтэйчүүдийг тэгш эрхээр хангах зорилгоор зохистой бүх арга хэмжээ авах, эрэгтэйчүүдтэй тэгш байх үндсэн дээр эмэгтэйчүүдийн эрхийг хуулиар хамгаалах ...бусад хэлбэрээр санхүүгийн зээл авах эрхээр хангах үүрэг тус тус хүлээсэн.[[20]](#footnote-20)  Мөн Жендэрийн эрх тэгш байдлыг хангах тухай хуульд заасан зохицуулалт, үзэл баримтлалтай нийцэж байна. |
| 29.1.2.     Тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.3.     Тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Хуулийн төсөл зохицуулах харилцаа, хүрээнээс хальсан зүйл судалгаагаар тогтоогдоогүй. |
| 29.1.4.     Тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.5 Зүйл, хэсэг, заалт нь хоорондоо зөрчилгүй байх; | Төслийн зүйл, заалт нь хоорондоо зөрчилдсөн тохиолдол илэрсэн бөгөөд энэ талаар харилцан уялдаа хэсэгт дэлгэрэнгүй бичигдсэн болно. |
| 29.1.6.  Хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.7. Бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.8.     Тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Судалгаагаар энэ төрлийн зөрчилтэй асуудал тогтоогдоогүй. |
| 29.1.9.   Шаардлагатай тохиолдолд эрх зүйн хэм хэмжээ зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох   хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Судалгаагаар энэ төрлийн зөрчилтэй асуудал тогтоогдоогүй. |
| 29.1.10. Шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.11.  Хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Судалгаагаар энэ төрлийн зөрчилтэй асуудал тогтоогдоогүй. |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага.** | |
| 30.1.1.    Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Монгол Улсын Үндсэн хууль, бусад хуульд хэрэглэсэн нэр томьёог хэрэглэх талаар харилцан уялдаа хэсэгт бичигдсэн болно. |
| 30.1.2.     Нэг нэр томьёогоор өөр өөр ойлголтыг илэрхийлэхгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 30.1.3. Үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Төслийн 1 дүгээр зүйлийн 1.1 дэх хэсэг, 6 дугаар зүйлийн 6.5 дахь хэсэгт заасан “...жендерийн...” гэдгийг “... жендэрийн...” гэж өөрчлөх.  Төслийн 9 дүгээр зүйлийн тайлбар хэсэгт *“.... Энэ зүйлийн 9.2.1 дэх заалтад...”* гэснийг хуулийн төслийн бусад зүйл, заалтад тусгасантай ижилтгэн *“... Энэ зүйлийн 9.2.1-д...”* гэж өөрчлөх. |
| Төслийн 4 дүгээр зүйлийн 4.1.2 буюу давхардан бичигдээгүй бол 4.1.3-т “...аж ахуй нэгжийн...” гэж, мөн зүйлийн 4.1.1-д “...аж ахуй нэгжийн 50 болон...” гэж, төслийн Гуравдугаар бүлгийн гарчигийг “...аж ахуй нэгж, байгууллагын оролцоо...” гэж тус тус бичсэний “...аж ахуй нэгж...” гэж бичсэн нь Аж ахуйн нэгжийн орлогын албан татварын тухай хуулийн[[21]](#footnote-21) 4 дүгээр зүйлийн 4.1.1-д *"...аж ахуйн нэгж..."* гэх нэр томьёог тодорхойлсонтой ижил утгатай байх тул “... **аж ахуйн нэгж**..” гэж өөрчлөх. |
| 30.1.4.  Хүч оруулсан нэр томьёо хэрэглэхгүй байх; | Төслийн 6 дугаар зүйлийн 6.4-т *“...Орон нутгийн эрх хэмжээний хүрээнд хамаарах хөтөлбөр, төсөл, арга хэмжээ батлахдаа аж ахуй эрхлэгч эмэгтэйчүүдийн оролцоог нэмэгдүүлэх, дэмжих талаар зохицуулалт тухайлан тусгана...”* гэж заажээ. Тус зохицуулалтад “... тухайлан...” гэж заасан нь хүч оруулсан нэр томьёо гэж үзэх үндэслэлтэй байна. Иймд “...тухайлан...” гэдгийг хасах. |
| 30.1.5.   Жинхэнэ нэрийг ганц тоон дээр хэрэглэх. | Судалгаагаар энэ төрлийн зөрчилтэй асуудал тогтоогдоогүй. |

# Харилцан уялдаа

Төслийн харилцан уялдаа холбоог шалгах шалгуур үзүүлэлтийн хүрээнд давхардал, хийдэл, зөрчлийг судлан, дотоод болон бусад хуультай уялдах уялдаа холбоог сайжруулах юм. Түүнчлэн хууль тогтоомжийн төслийн үр нөлөөг үнэлэх аргачлалд заасан дараах асуудлыг тодорхойлох байдлаар төслийн харилцан уялдаатай байдлыг үнэллээ.

***Хүснэгт 6.*** *Харилцан уялдаатай эсэхийг үнэлсэн байдал.*

|  |  |
| --- | --- |
| **Аргачлалд заасан асуулт** | **Хуулийн төслийг үнэлсэн байдал** |
| Хуулийн төслийн зохицуулалт нь тухайн хуулийн зорилттой нийцэж байгаа эсэх | Хуулийн төслийн зохицуулалт нь тухайн хуулийн зорилттой нийцэж байна. |
| Хуулийн төслийн нэр тухайн харилцаанд хамаарах хууль мөн эсэх | Хуулийн төслийн үзэл баримтлалд “...жендэрийн эрх тэгш байдлыг зохицуулсан олон улсын гэрээ, конвенцэд Монгол Улс нэгдэн орсон, үндэсний хууль тогтоомждоо шаардлагатай зохицуулалтыг хуульчилсан боловч хүн амын бүлэг бүрийн онцлогт тохирсон хөдөлмөр эрхлэлтийн бодлого боловсруулах хэрэгцээ, шаардлага дээр дурдсан эрх зүйн баримт бичгийн дагуу зүй ёсоор бий болж байна. Иймд тус хуулийн төслийг боловсруулах нь хүн амын нэг бүлэг болох эмэгтэйчүүдийн эдийн засгийн оролцоог нэмэгдүүлж, эрх зүйн орчин бүрдүүлэх замаар тэднийг дэмжих, улмаар эдийн засгийн салбар дахь хүйсийн эрх тэгш байдлыг хангах үндэслэл болох юм...” тусгасны дагуу энэхүү хуулийн төслийн нэр нь тухайн харилцаанд хамаарч байна. |
| Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Төслийн 4 дүгээр зүйлд хуулийн нэр томьёоны тодорхойлолтыг тодорхойлсон байх бөгөөд тус зүйлийн 4.1.1-4.1.6-д нийт 6 нэр томьёог тодорхойлжээ. Тус тодорхойлсон нэр томьёонуудаас:  - аж ахуй эрхлэгч эмэгтэй  - аж ахуй эрхлэх  - аж ахуйн нэгжийн удирдлагыг хэрэгжүүлдэг  - хувьцаа, хувь оролцоог эзэмшдэг  - тэргүүн ээлжид гэсэн нэр томьёонууд нь Монгол Улсын хууль тогтоомжийн нэр томьёо хэсэгт өмнө нь тодорхойлогдож байгаагүй бөгөөд хуулийн төслийг боловсруулагчид олон талт судалгаа шинжилгээний үндсэн дээр тус хуулийн төслийн онцлогт тохируулан тодорхойлжээ.  Харин тус хуулийн төсөлд тодорхойлсон “санхүүгийн дэмжлэг” хэмээх нэр томьёог Төсвийн тухай хуулийн[[22]](#footnote-22) 4 дүгээр зүйлийн 4.1.21, Дээд боловсролын санхүүжилт, суралцагчдын нийгмийн баталгааны тухай хуулийн[[23]](#footnote-23) 3 дугаар зүйлийн 3.1.6-д зохицуулж буй харилцааны онцлогт тохируулан өөр өөрөөр тодорхойлжээ. Тус төсөлд тодорхойлсон санхүүгийн дэмжлэг хэмээх ойлголт нь дээрх 2 хууль тогтоомжид заасан санхүүгийн дэмжлэг гэх ойлголтоос өөр боловч санхүүгийн дэмжлэг нь ямар харилцааг зохицуулж буй хуульд тусгагдсанаасаа хамаарч өөр өөр байдлаар тайлбарлагдах боломжтой өргөн хүрээний ойлголт юм. Иймд тус төсөлд заасан нэр томьёоны асуудлууд нь бусад хууль нэр томьёотой зөрчилдөөгүй байна.  Түүнчлэн, аж ахуй эрхлэгч эмэгтэй гэх нэр томьёо хэдийгээр манай улсын бусад хууль тогтоомжид тусгагдаагүй ч “аж ахуй эрхлэгч” гэдгийг Өрсөлдөөний тухай хуулийн 4 дүгээр зүйлийн 4.1.3-т "аж ахуй эрхлэгч" гэж Монгол Улсад бүртгэлтэй, аж ахуй эрхэлж байгаа ашгийн төлөө болон ашгийн төлөө бус хуулийн этгээд, хуулийн этгээдийн эрхгүй байгууллага, хувь хүнийг хэлнэ гэж тодорхойлсон байна. Үүнийг харгалзан үзэх. |
| Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байгаа эсэх | **Төслийн зүйл, заалт нь өөр хоорондоо зөрчилдөж буй талаар**  Төслийн 6 дугаар зүйлд Төрөөс аж ахуй эрхлэгч эмэгтэйчүүдийг дэмжих чиглэлийг тодорхойлж тусгасан бөгөөд тус зүйлийн 6.1.2-т “...санхүүгийн дэмжлэгийг тэргүүн ээлжид хүртэх боломж бий болгох...” гэж, мөн зүйлийн 6.3-т “...Хөгжлийн бэрхшээлтэй аж ахуй эрхлэгч эмэгтэйчүүдийг тэргүүн ээлжид энэ зүйлд заасан дэмжлэг оролцоонд хамруулна...” гэж тус тус заажээ. Дээрх 2 зохицуулалтад аль алинд нь “...тэргүүн ээлжид...” гэх агуулгыг тусгасан нь өөр хоорондоо өрсөлдөх хэм хэмжээ болж байна. Иймд тус зохицуулалтыг засаж сайжруулах. |
| Хуулийн төслийн зүйл, заалт нь тухайн хуулийн төслийн болон бусад хуулийн заалттай давхардсан эсэх | Төслийн 4 дүгээр зүйлийн 4.1.1-д “*аж ахуй эрхлэгч эмэгтэй” гэж аж ахуй нэгжийн 50 болон түүнээс дээш хувийн хувьцаа, хувь оролцоог эзэмшдэг, эсхүл* ***нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг,*** *эсхүл аж ахуйн нэгжийн удирдлагыг хэрэгжүүлдэг;* гэж, мөн зүйлийн 4.1.4-т *“хувьцаа, хувь оролцоог эзэмшдэг” гэж хуулийн этгээдийн улсын бүртгэлд аж ахуйн нэгжийн хувьцаа, хувь эзэмшигч эсхүл* ***нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшихийг***; тус тус заажээ.  Өөрөөр хэлбэл, хувьцаа, хувь эзэмшдэг гэдэг ойлголтод “...***нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшихийг...”*** хамааруулан ойлгох тохиолдолд үүнийг төслийн 4 дүгээр зүйлийн 4.1.1-д “...*хувийн хувьцаа, хувь оролцоог эзэмшдэг, эсхүл нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг,..”* гэж тусгасан нь давхардал болох юм. Иймд тус 2 зохицуулалт дахь “...***нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг...”*** гэх ойлголтыг хувьцаа, хувь оролцоо эзэмшдэг гэдэг багтаан ойлгох эсэхийг тодорхойлон аль нэг заалтаас нь хасах. |
| Төслийн 9 дүгээр зүйлийн 9.1.2, 9.1.3-т заасан зохицуулалтыг нэгтгэн нэг зохицуулалт болгон тодорхойлох боломжтой гэж харагдаж байна. Учир нь төслийн 9 дүгээр зүйлийн 9.1.2-т “...*аж ахуй эрхлэлтийг дэмжих талаар төрөөс хэрэгжүүлж байгаа хөтөлбөр, төсөл, арга хэмжээнд тэргүүн ээлжид хамрагдах, санхүүгийн дэмжлэг авах*...” гэж харин тус зүйлийн 9.1.3-т *“...аж ахуй эрхлэгчид зориулан энэ хуулийн 7.1-д заасан этгээд болон бусад байгууллагаас зохион байгуулж байгаа сургалтад тэргүүн ээлжид хамрагдах, мэдээлэл, зөвлөгөө авах...”* гэж тус тус заажээ. Ойлгомжтой байдал хэсэгт дурдсанчлан Төслийн 9 дүгээр зүйлийн 9.1.3-т заасан “...энэ хуулийн 7.1-д заасан этгээд болон бусад байгууллагаас...” гэж заасан тус зохицуулалтыг ойлгомжтой байдлыг алдагдуулж байна. Мөн төслийн 9 дүгээр зүйлийн 9.1.2, 9.1.3-т заасан зохицуулалт нь өөр хоорондоо ижил агуулгыг илэрхийлж байх тул нэгтгэн хуульчлах. |
| Хуулийн төслийг хэрэгжүүлэх этгээдийг тодорхой тусгасан эсэх | Хуулийн төслийн дээр дурдсан асуудлыг хэрэгжүүлэх этгээдийг тодорхой тусгажээ. Үүнийг практикт хэрэгжүүлэх боломж хэсэгт судлан үзсэн болно. |
| Хуулийн төсөлд байх шаардлагатай зохицуулалтыг орхигдуулсан эсэх | Хуулийн төслийн 9 дүгээр зүйлийн 9.2.1-д заасан аж ахуй эрхлэгч эмэгтэйн шалгуурыг тогтвортой хангах үүрэгт хамааруулан зөвхөн дэмжлэг авснаас хойш буюу дэмжлэг дуусах хүртэл бус хуулийн төсөлд заасан дэмжлэг, оролцоонд хамрагдахын тулд тодорхой хугацаанд тогтвортой тухайн ААН-ийн хувьцаа, хувь оролцоог эзэмшсэн байх, үйл ажиллагаа явуулсан байхыг тодорхойлон заах нь гарч болох эрсдэлээс урьдчилан сэргийлэх боломжийг бүрдүүлнэ. |
| Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх | Хуулийн төсөлд төрийн байгууллагын гүйцэтгэх чиг үүргийг давхарлуулан тусгасан зүйлгүй байна. |
| Татварын хуулиас бусад хуулийн төсөлд албан татвар, төлбөр хураамж тогтоосон эсэх | Хуулийн төсөлд татвар, төлбөр хураамж шинээр тогтоосон зүйлгүй байна. |
| Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгаж байгаа эсэх | Судалгаагаар энэ төрлийн зөрчилтэй асуудал тогтоогдоогүй. |
| Хуулийн төслийн зүйл, заалт нь жендэрийн эрх тэгш байдлыг хангасан эсэх | Жендэрийн эрх тэгш байдлыг хангах тухай хуулийн 7 дугаар зүйлийн 7.1-д *“...Энэ хуулийн 5.2-т заасан төрийн бодлогын хүрээнд эрэгтэй, эмэгтэй хүний нийгэм, гэр бүлийн харилцаанд үүссэн тэгш бус байдлыг арилгах, нөхөн үржихүйн эрүүл мэндийг хамгаалахад чиглэсэн тусгай арга хэмжээ хэрэгжүүлэх бөгөөд эдгээр тусгай арга хэмжээг ялгаварлан гадуурхалт гэж үзэхгүй...”* гэж,мөн зүйлийн 7.2-т *“...Энэ хуулийн 7.1-д заасан тусгай арга хэмжээг дараахь хүрээнд явуулна:”* 7.2.3-т *“...тодорхой салбар дахь хүйсийн тэнцвэргүй байдлыг арилгах арга хэмжээ авах, эсхүл аль нэг ажил, мэргэжлийн хүйсийн тэгш бус төлөөллийг тэнцвэржүүлэхэд түлхэц өгөхүйц хөнгөлөлт, урамшуулал үзүүлэх, эсхүл тэтгэлэг тогтоох...”* гэж тус тус заасны дагуу тус хуулийн төсөл нь тодорхой салбар буюу эмэгтэйчүүдийн эдийн засгийн харилцаа, бизнесийн харилцаан дахь хүйсийн тэнцвэргүй байдлыг арилгах, хүйсийн тэгш бус төлөөллийг тэнцвэржүүлэхэд түлхэц үзүүлэх чиглэсэн учир тус хуулийн төслийн зүйл заалт нь жендэрийн эрх тэгш байдлыг зөрчсөн гэж үзэхгүй. |
| Шударга бус өрсөлдөөнийг бий болгоход чиглэгдсэн заалт тусгагдсан эсэх | Судалгаагаар энэ төрлийн зөрчилтэй асуудал тогтоогдоогүй. |
| Авилга, хүнд суртлыг бий болгоход чиглэгдсэн заалт тусгагдсан эсэх | Судалгаагаар энэ төрлийн зөрчилтэй асуудал тогтоогдоогүй. |
| Хуулийн төсөлд тусгасан хориглосон зохицуулалтыг зөрчсөн этгээдэд хүлээлгэх хариуцлагын талаар тодорхой тусгасан эсэх | Хуулийн төслийн 10 дугаар зүйлд хууль тогтоомж зөрчигчид хүлээлгэх хариуцлагыг тусгажээ. Ийнхүү тусгахдаа 10 дугаар зүйлийн 10.1-д “...*Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ...”* гэж албан тушаалтны үйлдэл гэмт хэргийн шинжгүй бол ямар хуулиар хариуцлага хүлээхийг нь тодорхой заасан боловч тус зүйлийн 10.2-д *“...Энэ хуулийг зөрчсөн хүн, хуулийн этгээдэд холбогдох хуульд заасан хариуцлага хүлээлгэнэ...”* гэж хэт ерөнхий байдлаар зохицуулжээ. Иймд энэ хуулийг зөрчсөн хүн, хуулийн этгээдэд ямар хуулиар хариуцлага хүлээлгэхийг тодорхой байдлаар тусгах нь зүйтэй. |

ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ

# 4.1. Үнэлэлт, дүгнэлт

Аж ахуй эрхлэгч эмэгтэйчүүдийн эдийн засаг дахь оролцоог нэмэгдүүлэх тухай хуулийн төсөл нь жендэрийн эрх тэгш байдлыг хангах, эмэгтэйчүүдийн бизнес эрхлэлтийг дэмжих, улс орны эдийн засагт эерэг нөлөө үзүүлэх боломжийг бүрдүүлэх гэх мэт олон талын эерэг нөлөөлөлтэй гэж дүгнэж болохоор байна.

Тус хуулийн төсөл нь хүн амын бүлэг бүрийн онцлогт тохирсон хөдөлмөр эрхлэлтийн бодлого боловсруулах төрийн бодлогын хүрээнд аж ахуй эрхлэгч эмэгтэйчүүдийн бүлэгт чиглэсэн эрх зүйн орчин бий болгох, эдийн засгийн салбар дахь жендэрийн эрх тэгш байдал хангагдахад ихээхэн хувь нэмэр болохоос гадна эмэгтэйчүүдийн хөдөлмөр, хүчийг үнэгүйдүүлж байгаа нөхцөл байдал, ялангуяа тэдний хөлсгүй хөдөлмөрт зарцуулж буй цаг хугацаа тодорхой хэмжээнд буурах боломжтой.[[24]](#footnote-24)

Түүнчлэн, төсөлд заасан зохицуулалтууд нь Монгол Улсад хүчин төгөлдөр мөрдөгдөж буй зарим хууль тогтоомжтой уялдаа холбоотой болохын хувьд практикт хэрэгжих эрх зүйн орчин бүрдсэн гэж үзэж болохоор байна.

Тус хуулийн төсөлд Монгол Улсын бусад хууль тогтоомжид тусгагдаагүй шинэ нэр томьёо, зарчмыг тодорхойлон аж ахуй эрхлэгч эмэгтэйчүүдийг дэмжих асуудлыг бие даасан цогц байдлаар зохицуулахаар тусгасан зэрэг эерэг нөлөөлөл бүхий зүйлүүд ажиглагдаж байсан ч төслийн зүйл, заалтуудын хоорондын уялдаа холбоо, давхардал, зөрчил байсныг дурдах нь зүйтэй.  Энэхүү судалгаагаар ААЭЭЭЗОНтХ-ийн төслийн үр нөлөөг үнэлж, шалгуур үзүүлэлт тус бүрээр дараах дүгнэлтэд хүрч байна.

1. **Зорилгод хүрэх байдал шалгуур үзүүлэлтийн хүрээнд:**

  Төслийн зорилтоос үзвэл тус төсөл нь 2 зорилт дэвшүүлсэн байх бөгөөд дэвшүүлсэн зорилт бүрийн хүрээнд хамаарах тодорхой зохицуулалтыг сонгон авч үр нөлөөг үнэлсэн. Тодруулбал,

Нэгд, аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх;

Хоёрт,  жендэрийн эрх тэгш байдлыг хангах зорилтын хүрээнд төслийн холбогдох зохицуулалтыг сонгон авч үнэлсэн болно.

Төслийн 4 дүгээр зүйлийн 4.1.1-д заасан “аж ахуй эрхлэгч эмэгтэй” гэх нэр томьёоны тодорхойлолтыг уг хуулийн төсөлд тусгаж өгсөн нь тэдний олон талт нийгмийн харилцаанд оролцох статусыг тодорхойлох боломжийг бүрдүүлэхийн зэрэгцээ аж ахуй эрхлэгч эмэгтэй бизнес эрхлэгчдийг дэмжих бодлого, зорилтот хөтөлбөр хэрэгжүүлэх, санхүүжилт, бизнес эрхлэх таатай орчинг бий болгох, мэргэшүүлэн сургах зэрэг тус бүлэгт чиглэсэн үйл ажиллагаа явуулахад чухал нөлөөтэй. Түүнчлэн, тус зохицуулалт нь аж ахуй эрхлэгч эмэгтэйчүүдийн эдийн засагт эзлэх хувь, оролцоог нэмэгдүүлэх замаар жендэрийн эрх тэгш байдлыг хангахад чиглэсэн бусад зүйл, заалттай шууд хамааралтай тус хуулийн төслийн зорилгыг хангахад чиглэсэн тулгуур ойлголт юм.

Тус төслийн 6 дугаар зүйлийн 6.3 дахь хэсэгт *“...Хөгжлийн бэрхшээлтэй аж ахуй эрхлэгч эмэгтэйчүүдийг тэргүүн ээлжид энэ зүйлд заасан дэмжлэг, оролцоонд хамруулна...”* гэж заасан нь олон улсын гэрээ, конвенц, Монгол Улсын Үндсэн хууль, холбогдох бусад хууль тогтоомжид заасан хөгжлийн бэрхшээлтэй иргэний эрхийг хамгаалах, хангах эрх зүйн зохицуулалтуудтай нийцэхийн зэрэгцээ аж ахуй эрхлэгч эмэгтэйчүүд тэр дундаа хөгжлийн бэрхшээлтэй аж ахуй эрхлэгч эмэгтэйчүүдийг дэмжих, тэдний нийгмийн харилцаанд оролцох боломжийг хангах, эдийн засгийн үр өгөөжийг дээшлүүлэх, жендэрийн эрх тэгш байдлыг хангах, улс орны бүтээн байгуулалтыг хурдасгах, иргэдийн эдийн засгийн ойлголтыг сайжруулах гэх мэт олон талын ач холбогдолтой. Иймд дээрх зохицуулалтууд нь тус хуулийн төслийн зорилгод нийцсэн хэмээн үзсэн болно.

1. **Практикт хэрэгжих байдал шалгуур үзүүлэлтийн хүрээнд:**

Практикт хэрэгжих байдал шалгуур үзүүлэлтийн хүрээнд хэдийгээр Монгол Улсад хүчин төгөлдөр дагаж мөрдөгдөж буй ЖЭТБХтХ-д холбогдох зарим төрлийн зохицуулалтыг тусгаж өгсөн боловч өнөөдрийг хүртэл хангалттай түвшинд хэрэгжихгүй байгаа зохицуулалт болох төслийн 6 дугаар зүйлийн 6.1.7-д заасан аж ахуй эрхлэгчдийн хүйсээр ангилсан албан ёсны статистик бүртгэлтэй холбоотой асуудал болон төслийн мөн зүйлийн 6.5-д заасан Жендэрийн үндэсний хороо аж ахуй эрхлэгч эмэгтэйд тус хуулийн төсөлд заасан төрөөс дэмжих чиглэлийн биелэлтэд хяналт тавих ажлыг зохион байгуулах асуудлыг сонгон судаллаа.

Ийнхүү судлах явцад аж ахуй эрхлэгчдийн хүйсээр ангилсан албан ёсны статистик бүртгэлтэй холбоотой мэдээллийг гаргах, олон нийтэд хүргэх асуудлыг хуулийн төсөлд тусгаснаар Жендэрийн үндэсний хорооноос гаргах хүйсээр ангилсан албан ёсны статистик бүртгэлийн төрлийг нэмж, аж ахуй эрхлэгч эмэгтэйчүүдийн тоог гаргах боломжийг бүрдүүлж байна. Түүнчлэн, ЖЭТБХтХ болон тус хуулийн төсөлд заасан дээрх зохицуулалт нь өөр хоорондоо уялдаа холбоотой учир ЖЭТБХтХ-ийн хүйсээр ангилсан албан ёсны статистик бүртгэлтэй холбоотой зохицуулалтын хэрэгжилтийг хангахад чиглэсэн үйл ажиллагааг авч хэрэгжүүлэхэд л тус хуулийн төслийн 6 дугаар зүйлийн 6.1.7-д заасан зохицуулалт практикт хэрэгжих бүрэн боломжтой байна.

Харин төслийн 6 дугаар зүйлийн 6.5 дахь хэсэгт заасан Жендерийн үндэсний хороо нь Жендэрийн эрх тэгш байдлыг хангах тухай хуулийн 18 дугаар зүйлийн 18.3.1, 18.3.4-т заасны дагуу энэ зүйлд заасан төрөөс дэмжих чиглэлийн биелэлтэд хяналт тавих ажлыг зохион байгуулахтай холбоотой зохицуулалтыг тус хуулийн төслийг боловсруулагчид сайтар судлан үзэх нь зүйтэй. Учир нь төслийн 6 дугаар зүйлд заасан зарим асуудлуууд хэдэн хэдэн байгууллагад хамаарахаар харагдаж байгааг анхааран үзэж, Жендэрийн үндэсний хорооны чиг үүрэг, бүрэн эрх зэрэгт тус зохицуулалтууд бүгд хамаарах эсэхийг судлан үзэх шаардлагатай гэж үзлээ.

1. **Ойлгомжтой байдал шалгуур үзүүлэлтийн хүрээнд:**

Төслийн зохицуулалтууд өөр хоорондоо зөрчилтэй, давхардсан зохицуулалтууд байна. Иймд хуулийн төслийг практикт нэг мөр ойлгож хэрэглэх, хэрэгжүүлэхийн тулд тухайн зөрчлүүдийг арилгах нь зүйтэй.

Төслийн ойлгомжтой байдлыг Хууль тогтоомжийн тухай хуулийн 28 дугаар зүйлд заасан хуулийн төслийн бүтэц, хэлбэр, 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлага, мөн Хууль тогтоомжийн төсөл боловсруулах аргачлалыг баримталсан эсэхийг харгалзан үнэлэхэд төслийн зарим зүйл, заалт шаардлагад нийцээгүй болох нь тогтоогдож байна. Мөн төсөлд өөр хоорондоо зөрчилтэй, давхардсан, ойлгомжгүй байдал үүсгэж буй, төслийн зохих хэсэгт тусгаагүй зүйл, заалт хэд хэд байна. Тухайлбал,

* Төслийн 5 дугаар зүйлийн 5.1.1, 5.1.2, 5.1.6-д заасан зарчмууд. Хууль зүйн шинжлэх ухааны гол ойлголтын нэг нь эрх зүйн зарчим байдаг. Иймд хуулийн зарчим ойлгомжтой, тодорхой байх учиртай. Төсөлд тусгасан зарим зарчмын хувьд түүнийг томьёолсон утга агуулгыг дахин нягтлан үзэх нь зүйтэй.
* Төслийн 8 дугаар зүйлийн 8.1.2-т “...эмэгтэй аж ахуй эрхлэгчдийн...” гэж заасан нь төслийн бусад зүйл заалтад зааснаас зөрүүтэй байдлаар бичигдсэн учир үүнийг “аж ахуй эрхлэгч эмэгтэй” гэж өөрчлөх.
* Төслийн 9 дүгээр зүйлийн 9.1.2, 9.1.3-т заасан зохицуулалтууд нь нэг утга санааг илэрхийлж байх тул тус зохицуулалтуудыг нэгтгэн нэг болгох.
* Төслийн зүйл, заалтыг алдаатай байдлаар дугаарлан бичсэн. Тухайлбал, төслийн 4 дүгээр зүйлийн 4.1.2 дахь заалтыг 2 удаа давхардуулан, төслийн 6 дугаар зүйлийн 6.1 дэх хэсгийн 6.1.5 дахь заалт, мөн төслийн 9 дүгээр зүйлийн 9.2 дахь хэсгийн 9.2.5 дахь заалтыг орхигдуулан бичсэн байна. Иймд тус заалтуудын дугаарлалтыг засах.
* Төсөлд алдаатай байдлаар бичигдсэн “жендерийн”, “аж ахуй нэгж” гэх үгсийг засах. Мөн төслийн зүйл, заалтад хүч оруулж бичсэн “тухайлан” гэх үгийг хасах нь зүйтэй.

1. **Харилцан уялдаа шалгуур үзүүлэлтийн хүрээнд:**

Төслийн үр нөлөөг тооцох аргачлалын дагуу тодруулах шаардлагатай 14 төрлийн асуулгаас 8 төрлийн асуулга шаардлага хангасан, уялдаа холбоотой болсон бөгөөд төсөлд шинээр албан татвар, төлбөр, хураамж тогтоосон зүйлгүй, авилга хүнд суртлыг бий болгоход чиглэсэн заалт тусгаагүй байна.

Шалгуур үзүүлэлтэд заасан 6 асуулгын хүрээнд хуулийн төслийн зарим зүйл, заалт харилцан уялдаа холбоотой байх шаардлага хангаагүй гэж үзлээ. Үүнд:

* Нэр томьёоны хувьд бусад хуульд заасан буюу Өрсөлдөөний тухай хуулийн 4 дүгээр зүйлийн 4.1.3-т "аж ахуй эрхлэгч" гэх нэр томьёоны тодорхойлолтыг харгалзан үзэх нь зүйтэй. Учир нь төслийн 5 дугаар зүйлийн 5.1.1-д заасан зохицуулалтад аж ахуй эрхлэгч гэх нэр томьёо хэрэглэгдсэн байх бөгөөд төсөлд тодорхойлсон “аж ахуй эрхлэгч эмэгтэй” гэх нэр томьёоноос тус ойлголт нь агуулгын хувьд өргөн хүрээтэй.
* Төсөлд тусгагдсан зүйл, заалт нь тухайн хуулийн төсөл болон бусад хуулийн заалттай нийцэж байгаа байдлын хүрээнд хэд хэдэн зөрчилтэй заалтууд илэрсэн. Тухайлбал, төслийн 6 дугаар зүйлийн 6.1.2, 6.3-т заасан зохицуулалтууд нь өөр хоорондоо өрсөлдөх хэм хэмжээ болж байна.
* Хуулийн төслийн зүйл, заалтууд нь өөр хоорондоо давхардсан зохицуулалтууд байна. Тухайлбал, төслийн 4 дүгээр зүйлийн 4.1.1, 4.1.4-д заасан 2 нэр томьёоны тодорхойлолтод “...*нэг болон түүнээс дээш үргэлжилсэн хэлхээ холбоо бүхий хуулийн этгээдээр төлөөлүүлэн эзэмшдэг...”* гэж давхардуулан оруулсан байна.
* Хуулийн төсөлд дэмжлэг, оролцоонд хамрагдахын тулд тодорхой хугацаанд тогтвортой тухайн ААН-ийн хувьцаа, хувь оролцоог эзэмшсэн байх асуудлыг орхигдуулсан гэж үзэж байна.
* Хуулийн төсөлд тус хуулийг зөрчсөн хүн, хуулийн этгээдэд ямар хуулиар хариуцлага хүлээлгэхийг тодорхой байдлаар тусгаагүй байна.

# 4.2. Зөвлөмж

Тус хуулийн төслийн үр нөлөөг тооцох ажиллагааны үр дүнд гарсан дүгнэлтэд тулгуурлан дараах зөвлөмжийг гаргаж байна. Үүнд:

* Нэг утга санаа бүхий төслийн 9 дүгээр зүйлийн 9.1.2, 9.1.3-д заасан зохицуулалтыг нэгтгэх.
* Хуулийн төсөлд тусгасан зарчмуудыг тодорхой, ойлгомжтой байдлаар хуульчлах.
* Хуулийн төсөлд ялгамжтай, алдаатай байдлаар бичигдсэн ойлголт, үгсийг засах.
* Зарим зүйл, заалтын дугаарлалтыг засах.
* Хуулийн төсөлд тусгагдсан төрөөс дэмжих чиглэлийн биелэлтэд хяналт тавих субъектын асуудлыг сайтар судлан үзэх.
* Хуулийн төсөлд байгаа хоёрдмол утга агуулсан, давхардсан, хоорондоо зөрчилдөж ойлгомжгүй байдал үүсгэж буй зүйл заалтыг нэг мөр болгон цэгцлэх;
* Хууль тогтоомжийн тухай хуулийн зохих шаардлагад нийцүүлэх;
* Хүчин төгөлдөр үйлчилж буй бусад хууль тогтоомжтой төсөлд тусгагдсан зүйл, заалтуудыг нийцүүлэх, харилцан уялдааг сайжруулах;

ЭХ СУРВАЛЖИЙН ЖАГСААЛТ

**Нэг. Хууль тогтоомж,**

* Монгол Улсын Үндсэн хууль, Төрийн мэдээлэлэмхэтгэл (1992), №1;
  + - * Аж ахуйн үйл ажиллагааны тусгай зөвшөөрлийн тухай хууль, Төрийн мэдээлэл эмхэтгэл (2001), №6;
      * Дээд боловсролын санхүүжилт, суралцагчдын нийгмийн баталгааны тухай хууль,Төрийн мэдээлэл эмхэтгэл, (2011) №29;
      * Жендэрийн эрх тэгш байдлыг хангах тухай хууль, Төрийн мэдээлэл эмхэтгэл, (2011), №8;
      * Өрсөлдөөний тухай хууль, Төрийн мэдээлэл эмхэтгэл, (2010), №28;
      * Төсвийн тухай хууль, Төрийн мэдээлэл эмхэтгэл, (2012) №3;
      * Хөгжлийн бэрхшээлтэй хүний эрхийн тухай конвенц, 2008;
      * Хөгжлийн бэрхшээлтэй хүний эрхийн тухай хууль, Төрийн мэдээлэл эмхэтгэл (2016), №92;
      * Хууль тогтоомжийн тухай хууль, Төрийн мэдээлэл эмхэтгэл, (2015) №25;

**Хоёр. Ном, гарын авлага, судалгааны тайлан**

* Бизнес эрхлэлт дэх жендэрийн статистикийн үнэлгээ, ЕСБХБ (EBRD), БЭЭСС (We-Fi), ЭЗБӨЧСТ (EPCRC), 2021 он;
* Эмэгтэй бизнес эрхлэгчдэд холбогдох гадаадын зарим орны хууль тогтоомжийн харьцуулсан судалгаа ба Монгол Улсын нөхцөл байдал, эрх зүйн орчин /Харьцуулсан судалгаа/, УИХТГ, Парламентын судалгааны хүрээлэн, 2022 он;

**Гурав. Цахим эх сурвалж**

* Монгол Улсын Үндэсний статистикийн хорооны албан ёсны цахим хуудас, [www.nso.mn](http://www.nso.mn)
* Хөгжлийн бэрхшээлтэй хүний хөгжлийн ерөнхий газрын албан ёсны цахим хуудас, <http://gadpwd.gov.mn/>
* Эрх зүйн мэдээллийн нэгдсэн систем <http://www.legalinfo.mn/>
* <https://www3.weforum.org/docs/WEF_GGGR_2021.pdf>

1. <https://www3.weforum.org/docs/WEF_GGGR_2021.pdf> [↑](#footnote-ref-1)
2. Мөн тэнд. [↑](#footnote-ref-2)
3. Тус хуулийн төслийн үзэл баримтлалаас. [↑](#footnote-ref-3)
4. Эмэгтэй бизнес эрхлэгчдэд холбогдох гадаадын зарим орны хууль тогтоомжийн харьцуулсан судалгаа ба Монгол Улсын нөхцөл байдал, эрх зүйн орчин /Харьцуулсан судалгаа/, УИХТГ, Парламентын судалгааны хүрээлэн, 2022 он, 5 дахь тал. [↑](#footnote-ref-4)
5. Мөн тэнд. [↑](#footnote-ref-5)
6. Эмэгтэй бизнес эрхлэгчдэд холбогдох гадаадын зарим орны хууль тогтоомжийн харьцуулсан судалгаа ба Монгол Улсын нөхцөл байдал, эрх зүйн орчин /Харьцуулсан судалгаа/, УИХТГ, Парламентын судалгааны хүрээлэн, 2022 он, 9 дэх тал. [↑](#footnote-ref-6)
7. Тус хуулийн төслийн үзэл баримтлалаас. [↑](#footnote-ref-7)
8. Эмэгтэй бизнес эрхлэгчдэд холбогдох гадаадын зарим орны хууль тогтоомжийн харьцуулсан судалгаа ба Монгол Улсын нөхцөл байдал, эрх зүйн орчин /Харьцуулсан судалгаа/, УИХТГ, Парламентын судалгааны хүрээлэн, 2022 он, 5 дахь тал. [↑](#footnote-ref-8)
9. Хөгжлийн бэрхшээлтэй хүний хөгжлийн ерөнхий газрын албан ёсны вэб хуудас, <http://gadpwd.gov.mn/> [↑](#footnote-ref-9)
10. Тус хуулийн төслийн үзэл баримтлалаас. [↑](#footnote-ref-10)
11. Эмэгтэй бизнес эрхлэгчдэд холбогдох гадаадын зарим орны хууль тогтоомжийн харьцуулсан судалгаа ба Монгол Улсын нөхцөл байдал, эрх зүйн орчин /Харьцуулсан судалгаа/, УИХТГ, Парламентын судалгааны хүрээлэн, 2022 он, 6 дахь тал. [↑](#footnote-ref-11)
12. Бизнес эрхлэлт дэх жендэрийн статистикийн үнэлгээ, 2021 он, 12 дахь тал. [↑](#footnote-ref-12)
13. Мөн тэнд, 42 дахь тал. [↑](#footnote-ref-13)
14. Мөн тэнд, 36 дахь тал. [↑](#footnote-ref-14)
15. Тус хуулийн төслийн үзэл баримтлалаас. [↑](#footnote-ref-15)
16. Бизнес эрхлэлт дэх жендэрийн статистикийн үнэлгээ, 2021 он, 32 дахь тал. [↑](#footnote-ref-16)
17. Мөн тэнд, 12 дахь тал. [↑](#footnote-ref-17)
18. Жендэрийн эрх тэгш байдлыг хангах тухай хуулийн холбогдох зүйл заалт. [↑](#footnote-ref-18)
19. “Аж ахуй эрхлэгч” гэдгийг Өрсөлдөөний тухай хуулийн 4 дүгээр зүйлийн 4.1.3-т тодорхойлсон. Тус тодорхойлолт нь төслийн 4 дүгээр зүйлийн 4.1.1-д зааснаас ялгаатай, өргөн хүрээний ойлголт гэдгийг анхаарах. [↑](#footnote-ref-19)
20. Тус хуулийн төслийн үзэл баримтлалаас. [↑](#footnote-ref-20)
21. Аж ахуйн нэгжийн орлогын албан татварын тухай хууль, Төрийн мэдээлэл эмхэтгэл, 2019, №23. [↑](#footnote-ref-21)
22. Төсвийн тухай хууль, Төрийн мэдээлэл эмхэтгэл, 2012, №03. [↑](#footnote-ref-22)
23. Дээд боловсролын санхүүжилт, суралцагчдын нийгмийн баталгааны тухай хууль,Төрийн мэдээлэл эмхэтгэл, 2011, №29. [↑](#footnote-ref-23)
24. Тус төслийн үзэл баримтлалаас. [↑](#footnote-ref-24)